ราคาทองปิดบวกก่อนตลาดรู้ผลประชุมเฟด
สัญญาทองคำตลาดนิวยอร์กปิดบวกเมื่อคืนนี้ (15 มิ.ย.) ก่อนที่ธนาคารกลางสหรัฐ (เฟด) จะแถลงมติการประชุมประจำเดือนมิ.ย. โดยคณะกรรมการเฟดจะเปิดเผยผลการประชุมภายหลังจากที่ตลาดทองคำนิวยอร์กปิดทำการแล้ว
16 มิ.ย. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.เพิ่มขึ้น 20 เซนต์ หรือ 0.02% ปิด (15 มิ.ย.) ที่ 1,288.30 ดอลลาร์/ออนซ์, สัญญาโลหะเงินส่งมอบเดือนก.ค.เพิ่มขึ้น 7.90 เซนต์ หรือ 0.45% ปิดที่ 17.503 ดอลลาร์/ออนซ์, สัญญาพลาตินัมส่งมอบเดือนก.ค.พุ่งขึ้น 2.90 ดอลลาร์ หรือ 0.30% ปิดที่ 974.80 ดอลลาร์/ออนซ์ และสัญญาพัลลาเดียมส่งมอบเดือนก.ย.ร่วงลง 3.20 ดอลลาร์ หรือ 0.6% ปิดที่ 532.55 ดอลลาร์/ออนซ์
สัญญาทองคำดีดตัวขึ้นก่อนที่นักลงทุนจะทราบผลการประชุมเฟด ซึ่งโดยปกติแล้วคณะกรรมการเฟดจะเปิดเผยผลการประชุมภายหลังจากที่ตลาดทองคำนิวยอร์กปิดทำการแล้ว นอกจากนี้ สัญญาทองคำยังได้รับปัจจัยบวกจากสกุลเงินดอลลาร์ที่อ่อนค่าลง ทั้งนี้ การอ่อนค่าของดอลลาร์จะช่วยให้สัญญาทองคำซึ่งซื้อขายในรูปสกุลเงินดอลลาร์สหรัฐนั้น มีราคาลดลงและน่าดึงดูดใจสำหรับนักลงทุนที่ถือสกุลเงินอื่น
กองทุน SPDR Gold Trust ซึ่งเป็นกองทุน ETF ทองที่ใหญ่ที่สุดในโลก เพิ่มการถือครองทอง 0.27% สู่ระดับ 898.67 ตันเมื่อวานนี้ ซึ่งเป็นระดับสูงสุดนับตั้งแต่เดือนต.ค.2013 สัญญาทองคำปรับตัวขึ้นติดต่อกัน 6 วันทำการ เนื่องจากนักลงทุนเข้าซื้อทองคำเพื่อหลีกเลี่ยงความเสี่ยง หลังจากตลาดหุ้นสหรัฐร่วงลงติดต่อกันหลายวัน และนักลงทุนมีความกังวลต่อผลการลงประชามติในอังกฤษกรณีการถอนตัวออกจากสหภาพยุโรป (EU)